પુણેની પ્રેસ કોન્ફરન્સમાં વિલિયમે પોતાની સાથેના બંને અંગ્રેજની અછડતી ઓળખ આપી હતી. એમાં એક તેનો પરિવારજન હતો. આવનારો આદમી ય જો એ જ હોય તો, આર્થરના એ વારસદારોને આખી ય કથનીની ખબર પડે, સદીઓ જૂના આ વેરઝેર વિશે અને ખાસ તો માન્જોની મજબૂરી વિશે તેઓ જાણે એ તેને જરૂરી લાગતું હતું. આમને-સામને થયા પછી જો એ સીધો જ ભડાકા કરશે તો પછી માન્જો જવાનિયા ય ઝાલ્યા નહિ રહે, જેમાં છેવટે તો માન્જોએ જ બહુ મોટી કિંમત ચૂકવવાની થશે. એ આક્રમકતા દાખવે એ પહેલાં જ કોઈક રીતે તેને રોકવો રહ્યો.